SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 141.1.9/6-19-14/24

**2024. gada 21. martā plkst. 12.35**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Raimonds Bergmanis – komisijas priekšsēdētājs**

**Andrejs Vilks – komisijas priekšsēdētāja biedrs**

**Jānis Skrastiņš – komisijas sekretārs**

**Ināra Mūrniece**

**Aleksejs Rosļikovs**

**Atis Švinka – Aizsardzības ministrijas parlamentārais sekretārs**

*uzaicinātie:*

* Aizsardzības ministrijas Valsts sekretāra vietnieka nodrošinājuma jautājumos pienākumu izpildītājs **Māris Ķuda**
* Valsts kontroles Otrā revīzijas departamenta Pirmā sektora vecākā valsts revidente-juriste **Ingrīda Didkovskite**

Saeimas Juridiskā biroja vecākā juridiskā padomniece **Līvija Millere**

**Komisijas darbinieki: vecākā konsultante Ieva Barvika, konsultanti Egita Kalniņa, Inese Silabriede un Māris Veinalds**

**Sēdi vada:** komisijaspriekšsēdētājs R.Bergmanis

**Sēdi protokolē:** konsultanteI.Silabriede

**Sēdes veids:** atklāta

Darba kārtība:

**1. Aizsardzības industrijas likums (316/Lp14) 3. lasījumam.**

**2. Dažādi.**

R.Bergmanis atklāj sēdi un iepazīstina ar izskatāmo darba kārtību. Aicina komisiju turpināt iepriekšējā sēdē nepabeigto likumprojekta izskatīšanu.

**1. Aizsardzības industrijas likums (316/Lp14) 3. lasījumam.**

R.Bergmanis informē, ka saskaņā ar vakardienas sēdē apspriesto par likumprojektu trešajam lasījumam saņemti jauni priekšlikumi. Aicina izskatīt šos un iepriekšējā sēdē atliktos priekšlikumus.

Nr.3 – aizsardzības ministra A.Sprūda priekšlikums – izteikt 3. pantu pilnveidotā redakcijā.

Nr.4 – SIA “Latvijas Mobilais telefons” priekšlikums – izteikt 3. pantu pilnveidotā redakcijā – tabulā tālāk neparādās, jo netika atbalstīts kā komisijas priekšlikums.

Nr.5 – Saeimas Juridiskā biroja priekšlikums – izslēgt 3. panta pēdējo teikumu – tika atsaukts.

Iespējamais komisijas priekšlikums par likumprojekta 3. pantu – saistīts ar iepriekšējā sēdē izskatītajiem Nr.3 un Nr.4:

“Izteikt 3. pantu šādā redakcijā:

**“3. pants. Valsts pārvaldes institūciju iesaiste aizsardzības industrijas attīstībā** Valsts pārvaldes institūcijas iesaistās aizsardzības industrijas attīstībā un piegādes drošības principu piemērošanā savas kompetences ietvaros. Valsts pārvaldes institūcijas, kuras ir valsts kapitāla daļu turētājas kapitālsabiedrībās, izvirza ar aizsardzības industrijas attīstību saderīgus mērķus to iekļaušanai kapitālsabiedrību vispārējos stratēģiskajos mērķos.”“

**R.Bergmanis** dod vārdu Aizsardzības ministrijas (turpmāk – AM) pārstāvim.

**M.Ķuda** pateicas Saeimas Juridiskajam birojam (turpmāk – JB) par sadarbību priekšlikumu izstrādē. Aicina komisiju atbalstīt sagatavoto priekšlikumu.

L.Millerei nav iebildumu pret sagatavoto redakciju, kurā jautājumā par kapitāldaļu turētājiem ir ņemti vērā iepriekšējā sēdē izteiktie argumenti, kā arī JB un redaktoru ieteikumi.

R.Bergmanis aicina komisiju atbalstīt šo priekšlikumu.

Deputātiem nav iebildumu,

Komisija nolemj daļēji atbalstīt priekšlikumu Nr.3 un to iekļaut atbalstītajā komisijas priekšlikumā.

M.Ķuda informē, ka šorīt komisijai tika nosūtīta aizsardzības ministra vēstule, kurā tiek atsaukts priekšlikums Nr.7.

Komisija pieņem informāciju zināšanai.

R.Bergmanis aicina izskatīt atlikto priekšlikumu Nr.18.

Nr.18 – aizsardzības ministra A.Sprūda priekšlikums – izslēgt likumprojekta 9.panta otro daļu. Saistīts ar priekšlikumu Nr.19.

L.Millere informē, ka priekšlikums tika atlikts ar lūgumu, lai varētu izvērtēt priekšlikumā Nr.19 ietverto deleģējumu Ministru kabinetam (turpmāk – MK). Tika izvērtēts, ka šis deleģējums ir pietiekams. Aicina atbalstīt.

R.Bergmanis aicina komisiju atbalstīt šo priekšlikumu.

Deputātiem nav iebildumu,

Komisija atbalsta priekšlikumu Nr.18.

R.Bergmanis aicina izskatīt iespējamo komisijas priekšlikumu par likumprojekta 11. pantu – saistīts ar Valsts kontroles (turpmāk – VK) iepriekšējā sēdē izskaidroto priekšlikumu:

“Izteikt 11. panta piekto daļu šādā redakcijā:

“(5) Piegādes drošības nodrošināšanai Aizsardzības ministrija pārvalda ieguldījumus valsts aizsardzības industrijā. Aizsardzības ministrija atbilstoši valsts pārvaldes uzdevumu izpildes nodrošināšanu reglamentējošiem normatīvajiem aktiem var pilnībā vai daļēji deleģēt ar ieguldījumu pārvaldīšanu valsts aizsardzības industrijā un ar militāro preču ražošanas attīstību saistīto procesu koordinēšanu valsts sabiedrībai ar ierobežotu atbildību “Valsts aizsardzības korporācija".”

L.Millere izskaidro būtiskās atšķirības salīdzinājumā ar iepriekšējā dienā izskatīto redakciju.

I.Didkovskite (VK) pateicas AM un JB par sadarbību priekšlikuma pilnveidošanā.

M.Ķuda atbalsta šo redakciju.

L.Millere atsaucas uz Valsts pārvaldes iekārtas likuma (turpmāk – VPIL) regulējumu un lūdz skaidrojumu: ja VPIL ir aizliegts deleģēt nozares kaut kādu jautājumu koordināciju, kādas darbības jāsaprot ar koordinēšanu, pieminētajiem saistītajiem procesiem.

I.Didkovskite paskaidro, ka šeit nav domāta nozares koordinācija; likumā tiek paredzēts regulējums aizsardzības ieguldījumu pārvaldībai, kas ir ministrijas uzdevums un nav saistīts ar koordināciju. Otrā daļa ir saistīta ar militāro preču ražošanas attīstību un ar to saistīto procesu koordinēšanu. Preču ražošana nav valsts funkcija, tādēļ nepastāv risks par valsts pārvaldes funkciju deleģēšanu privātpersonai.

Atzīmē, ka nav arī standarta prakse likumā norādīt privātpersonas nosaukumu, bet šajā gadījumā deleģējums ir saistīts ar valsts iekšējo un ārējo drošību un nebūs cita privātpersona, tādēļ korporācija tiek nosaukta vārdā.

L.Millere un deputāti pieņem VK skaidrojumu zināšanai.

R.Bergmanis aicina komisiju atbalstīt šo priekšlikumu.

Deputātiem nav iebildumu,

Komisija atbalsta priekšlikumu kā komisijas priekšlikumu.

Nr.19 – aizsardzības ministra A.Sprūda priekšlikums – izteikt 11. panta (7) daļu piedāvātajā redakcijā – deleģējums MK.

L.Millere aicina atbalstīt šo priekšlikumu, jo ir noskaidrotas neskaidrības un komisija ir atbalstījusi priekšlikumu Nr.18. Deleģējums MK ir atbilstošs.

R.Bergmanis aicina komisiju atbalstīt šo priekšlikumu.

Deputātiem nav iebildumu,

Komisija atbalsta priekšlikumu Nr.19.

R.Bergmanis aicina izskatīt iespējamo komisijas priekšlikuma redakciju, kura saistīta ar iepriekšējā sēdē atbalstīto aizsardzības ministra priekšlikumu Nr.22:

“Izteikt 12.panta trešo daļu šādā redakcijā:

“(3) Ministru kabinets nosaka stratēģiskās partnerības izveidošanas nosacījumus un kārtību. Stratēģisko partnerību var izveidot, ja Aizsardzības ministrijas nodrošinājuma projekta ietvaros konstatē Ministru kabineta noteikto nosacījumu izpildi.””

**L.Millere** paskaidro, ka šis ir atbalstītā priekšlikuma redakcionāls precizējums.

**M.Ķuda** atbalsta šo redakciju.

R.Bergmanis aicina komisiju atbalstīt šo priekšlikumu un daļēji atbalstīt priekšlikumu Nr.22.

Deputātiem nav iebildumu,

Komisija nolemj daļēji atbalstīt priekšlikumu Nr.22 un to iekļaut atbalstītajā komisijas priekšlikumā.

R.Bergmanis aicina izskatīt iespējamo komisijas priekšlikuma redakciju:

“Izteikt 13.panta otro daļu šādā redakcijā:

“(2) Aizsardzības ministrija industrijas darbības drošību un nepārtrauktību var veicināt, nosakot aizsardzības industrijai tādas fiziskās, industriālās, darba, informācijas drošības un kiberdrošības prasības, procedūras un principus, kādas tiek piemērotas valsts aizsardzības jomā, ciktāl tas nav pretrunā ar šajā vai citos likumos noteikto, kā arī Latvijas Republikai saistošām starptautisko tiesību normām aizsardzības industrijas darbības nepārtrauktības jomā.””

L.Millere paskaidro, ka šis ir jauns priekšlikums, kas izveidots lai precizētu iepriekš atbalstīto normu.

M.Ķuda atbalsta piedāvāto redakciju.

R.Bergmanis aicina atbalstīt šo priekšlikumu kā komisijas priekšlikumu.

Deputātiem nav iebildumu.

Komisija nolemj atbalstīt 13. panta otrās daļas jauno redakciju kā komisijas priekšlikumu.

L.Millere atzīmē, ka, atsaucoties uz iepriekšējā dienā notikušajām diskusijām un konsultācijām ar redaktoriem, ir nepieciešams vēl noskaidrot dažus jautājumus par likumprojekta normu redakcijām.

Saistībā ar 1. panta 4.punkta terminu “darbības drošība un nepārtrauktība” – vai šī termina aizstāšana attiecas uz visa likumprojekta tekstu. Dažās likumprojekta vietās veidojas neizpratne ar šī termina lietošanu, ir nekonsekvence.

*Notiek diskusija par L.Milleres ierosināto vienotas terminoloģijas jautājumu. Viedokļus un komentārus izsaka M.Ķuda, I.Mūrniece, R.Bergmanis, L.Millere, A.Švinka. Tiek nolemts šos terminus mainīt visā tekstā.*

L.Millere piedāvā izdarīt redakcionālus grozījumus 11. panta otrajā daļā, kur ir atsauce uz 9. panta otro daļu, kas ar priekšlikumu tika izslēgta. Piedāvā veidot šādu ar AM saskaņotu komisijas redakcionālu priekšlikumu:

“Izslēgt likumprojekta 11.panta otrajā daļā vārdus “šā likuma 9. panta otrajā daļā”.”

R.Bergmanis aicina atbalstīt šo priekšlikumu kā komisijas priekšlikumu.

Deputātiem nav iebildumu.

Komisija nolemj atbalstīt priekšlikumu par 11. panta otrās daļas precizējumu kā komisijas priekšlikumu.

L.Millere atsaucas uz redaktoru izteikto par nepieciešamību precizēt 11. panta trešās daļas redakciju, to papildinot:

“Papildināt 11.panta trešās daļas ievaddaļu pēc vārdiem “projektu ietvaros” ar vārdiem “Aizsardzības ministrija”.”

M.Ķuda atbalsta šo ieteikumu.

R.Bergmanis aicina atbalstīt šo priekšlikumu kā komisijas priekšlikumu.

Deputātiem nav iebildumu.

Komisija nolemj atbalstīt priekšlikumu par 11. panta trešās daļas precizējumu kā komisijas priekšlikumu.

L.Millere atzīmē, ka redaktoriem bija jautājums par 10. panta pirmajā daļā ietverto izpratni par komersantu un komersanta darbiniekiem.

M.Ķuda izskaidro, ka šeit tiek domāts gan komersants, gan komersanta darbinieki.

L.Millere, M.Ķuda un komisijas deputāti vienojas, ka šeit pietiks ar redakcionāliem labojumiem.

L.Millere aicina izskaidrot, kas domāts ar 12. panta (7) daļas iekavās nosauktajiem “kapitālsabiedrības veiktspējai būtiskajiem” darbiniekiem, kuri minēti iekavās. Norāda uz nekonsekvencēm šajā formulējumā.

*Notiek diskusija par aktualizēto normu. Viedokļus izsaka M.Ķuda, R.Bergmanis, I.Mūrniece, L.Millere, A.Vilks. Diskusijas rezultātā komisija vienojas par nepieciešamību veidot vēl divus komisijas priekšlikumus saistībā ar likumprojekta 12.panta (6) un (7) daļas redakcijām.*

Priekšlikumu redakcijas:

1. “Izslēgt 12.panta sestajā daļā iekavas un vārdus “kapitālsabiedrības veiktspējai būtiskiem”.”;
2. “Izslēgt 12.panta septītajā daļā iekavas un papildināt daļu pirms vārda “kapitālsabiedrības” ar vārdu “un”.”

R.Bergmanis aicina atbalstīt šos priekšlikumus kā komisijas priekšlikumus.

Deputātiem nav iebildumu.

Komisija nolemj atbalstīt priekšlikumus par 12. panta sestās un septītās daļas precizējumus kā komisijas priekšlikumus.

R.Bergmanis aicina komisiju atbalstīt likumprojektu trešajam lasījumam.

*Balsojums: komisija vienbalsīgi atbalsta šo likumprojektu.*

Komisija atbalsta likumprojektu trešajam lasījumam.

**LĒMUMS:**

- atbalstīt likumprojektu “Aizsardzības industrijas likums” (316/Lp14) un virzīt to izskatīšanai Saeimas sēdē trešajā lasījumā.

**R.Bergmanis** pateicas visiem par dalību sēdē, slēdz sēdi.

Sēde pabeigta plkst. 13.15.

Komisijas priekšsēdētājs R.Bergmanis

Komisijas sekretārs J.Skrastiņš

Protokolētāja I.Silabriede